Mens Danmarks første medaljetager ved årets OL, Anders Golding, må arbejde ved siden af sin træning for at få tingene til at køre rundt, er det andre udfordringer, konkurrencens bronzevinder står over for. Nasser Al-Attiyah er nemlig verdenskendt rallykører og er så god, at han i 2011 vandt et af de største rallyløb i verden, Dakar. Og det var under Dakar-løbet i år - hvor han i øvrigt udgik - at han på en sms modtog beskeden om, at han skulle med til OL i London. - Jeg kan ikke træne skydning, fordi jeg altid rejser, cirka 270 dage (om året, red.), siger Al-Attiyah. - Jeg kom hertil og skød måske en uge eller 10 dage før. Og det var noget af en oplevelse for Al-Attiyah fra Qatar at skifte den firhjulede ud med geværet i London. - Det er en helt anderledes følelse, fordi OL er hvert fjerde år, og Dakar-løbet kan man deltage i hvert år, siger Al-Attiyah. - Jeg lærer, og jeg tager meget med mig fra rally om, hvordan jeg kan kæmpe. Og det var, hvad jeg gjorde her, fordi jeg har virkelig ikke ret meget træning, da jeg er travl med motorsporten. Efter medaljerne var fordelt, blev den sindige nordjyde Anders Golding spurgt til, hvad han synes om at skyde mod en rallykører. - Jeg er glad for at skyde med Nasser, men rally må han selv klare, sagde Golding. Vinderen af konkurrencen blev Vincent Hancock fra USA. Se TV2/Nords indslag om Anders Goldings sølvmedalje i videoen øverst. /ritzau/

Opsummering:
Bronzemedaljevinderen i skeetskydning kører også rally og havde derfor kun trænet syv til 10 dage op til OL.